b'\n_START_ARTICLE_\nBronzenatten\n_START_PARAGRAPH_\nBronzenatten (estisk: Pronksi\xc3\xb6\xc3\xb6) eller April-urolighederne (estisk: Aprillirahutused) henviser til de b\xc3\xb8lleopt\xc3\xb8jer, der fandt sted i Estlands hovedstad Tallinn natten mellem den 26. april og 27. april 2007 og de f\xc3\xb8lgende dage og n\xc3\xa6tter i forbindelse med omflytningen af et krigsmonument, Bronzesoldaten, fra sit hidtidige opstillingssted p\xc3\xa5 T\xc3\xb5nism\xc3\xa4gi til en n\xc3\xa6rligggende soldaterkirkeg\xc3\xa5rd._NEWLINE_Et flertal af den estiske befolkning ans\xc3\xa5 Bronzesoldaten for at v\xc3\xa6re et bes\xc3\xa6ttelsessymbol for den sovjetiske bes\xc3\xa6ttelse fra 1944 til 1991 og dertil knyttet undertrykkelse af den estiske befolkning og som s\xc3\xa5dant upassende i gadebilledet. Samtidig har monumentet en betydelig symbolsk v\xc3\xa6rdi for den herboende russisksprogede befolkning som monument over kampen imod Nazityskland under 2. verdenskrig \xe2\x80\x93 til trods for, at der p\xc3\xa5viseligt ikke var en eneste tysk soldat tilbage i Estland p\xc3\xa5 det tidspunkt, hvor de sovjetiske soldater besatte Estland og "befriede" Tallinn! Men tillige var monumentet samlingssted for russiske provokat\xc3\xb8rer i deres krav p\xc3\xa5 s\xc3\xa6rlige rettigheder i Estland og som s\xc3\xa5dant tillige et virkemiddel i Ruslands gentagne afpresningsfors\xc3\xb8g vendt mod den tidligere ufrivillige sovjetrepublik._NEWLINE_Under hensyn til de gentagne sammenst\xc3\xb8d, der var forekommet mellem sovjet-russofile provokat\xc3\xb8rer og esto-nationalistisk sindede besluttede den estiske regering i april 2007 at lade foretage en ark\xc3\xa6ologisk udgravning for at finde resterne af de angiveligt begravede og lade disse ligge og monumentet flytte til en soldaterkirkeg\xc3\xa5rd, hvor genbegravelse og genops\xc3\xa6ttelse af monumentet kunne ske uden at forstyrre gadebilledet. Angiveligt i protest herimod p\xc3\xa5begyndtes massedemonstrationer af russisksprogede, der imidlertid hurtigt udviklede sig til druk, vold, h\xc3\xa6rv\xc3\xa6rk, overfald og tyverier, som varede i 2 n\xc3\xa6tter og h\xc3\xb8rer til de v\xc3\xa6rste, Estland har oplevet. Under episoderne d\xc3\xb8de en ung russer, der havde deltaget i indbruddene og tyverierne \xe2\x80\x93 formentlig takket v\xc3\xa6re knivstik fra andre medvirkende. I de tidlige morgentimer den 27. april 2007, efter den f\xc3\xb8rste nats opt\xc3\xb8jer, besluttede den estiske regering uden yderligere uds\xc3\xa6ttelse at fuldf\xc3\xb8re flytningen af monumentet, og nedtagelsen fulgte lige efter. Om eftermiddagen den 30. april blev statuen uden tilh\xc3\xb8rende stenmur opsat p\xc3\xa5 forsvarets soldaterkirkeg\xc3\xa5rd i Tallinn (der ellers har v\xc3\xa6ret forbeholdt estiske soldater). En \xc3\xa5bningsceremoni for den flyttede statue skete den 8. maj, \xc3\xa5rsdagen for sejren over Nazityskland. (Sovjetiske krigsveteraner fejrer "sejrsdagen" en dag senere, den 9. maj). I l\xc3\xb8bet af juni 2007 blev stenmuren genopbygget p\xc3\xa5 monumentets nye sted. Fire af de d\xc3\xb8de blev efter anmodning overdraget sl\xc3\xa6gtninge til genbegravelse, resten begravet ved det flyttede monument, den 3. juli 2007.\n_START_SECTION_\nHistorisk baggrund\n_START_PARAGRAPH_\nI 1939 havde Sovjetunionen indg\xc3\xa5et en aftale med Estland om oprettelse af fremskudte milit\xc3\xa6rbaser p\xc3\xa5 estisk omr\xc3\xa5de \xe2\x80\x93 den s\xc3\xa5kaldte baseaftale. Aftalen var udtrykkeligt indg\xc3\xa5et under foruds\xc3\xa6tning af, at Sovjetunionen ikke ville blande sig i indre estiske anliggender, ligesom der var fastsat rammer for st\xc3\xb8rrelsen af det milit\xc3\xa6re kontingent, der m\xc3\xa5tte virke p\xc3\xa5 baserne._NEWLINE_Det viste sig hurtigt, at Sovjetunionen ikke havde til sinds at overholde baseaftalen. Her, som i Letland og Litauen, blev der indf\xc3\xb8rt langt st\xc3\xb8rre milit\xc3\xa6re kontingenter end aftalt, og Sovjetunionen stillede krav om tilladelse til yderligere at for\xc3\xb8ge disse. Til trods for Estlands im\xc3\xb8dekommenhed med hensyn til at forhandle sp\xc3\xb8rgsm\xc3\xa5let afventede Sovjetunionen end ikke den estiske regerings svar, men lod egenh\xc3\xa6ndigt og i strid med aftalen sovjetiske tropper overskride den estiske gr\xc3\xa6nse og forts\xc3\xa6tte mod Tallinn. Den 17. juni 1940 havde de sovjetiske tiltag f\xc3\xa5et karakter af en regul\xc3\xa6r bes\xc3\xa6ttelse af Estland. Nu fulgte en r\xc3\xa6kke diktater fra Sovjetunionens side, hvor man stillede krav om \xc3\xa6ndringer i regeringen. Den sovjetiske s\xc3\xa6rlige udsending Andrei \xc5\xbddanov forlangte af den estiske pr\xc3\xa6sident Konstantin P\xc3\xa4ts, at regeringen skulle afs\xc3\xa6ttes, og at der i stedet skulle oprettes en regering under ledelse af den af den sovjetiske efterretningstjeneste lejede spion og forfatter Johannes Vares-Barbarus. Den nye regerings sammens\xc3\xa6tning blev dikteret af \xc5\xbddanov og alle \xc3\xa6ndringsforslag fra pr\xc3\xa6sidentens side blev kategorisk afvist. Den 21. juni 1940 meddelte Johannes Vares-Barbarus i en radiotale, at han havde dannet en ny regering. Samme dag arrangerede den sovjetiske lakaj Maksim Unt en arbejderdemonstration under \xc5\xbddanovs direktiver, der fik karakter af et statskup. Sovjetunionens kampvogne og bev\xc3\xa6bnede enheder fra Den r\xc3\xb8de H\xc3\xa6r deltog i demonstrationerne ved det estiske parlament (Toompea) hvorefter man gik i demonstration til pr\xc3\xa6sidentens residens i Tallinns \xc3\xb8stlige udkant (Kadriorg) ligesom man frigav politiske fanger i det estiske statsf\xc3\xa6ngsel (Patarei vangla), der var d\xc3\xb8mt for landsforr\xc3\xa6deri, herunder Nikolai Trakman, der havde solgt planer over estiske forsvarsanl\xc3\xa6g til Sovjetunionen._NEWLINE_Den 14. og 15. juli 1940 gennemf\xc3\xb8rtes s\xc3\xa5kaldte "nyvalg", hvorunder kun kommunistpartiets kandidater var tilladt, og hvor alle modstandere af sovjetbes\xc3\xa6ttelsen blev arresteret eller forhindret i at deltage. Det lykkedes esterne i overensstemmelse med de forfalskede valgregler at opstille 78 modkandidater med i alt 6000 st\xc3\xb8tter, men disse blev n\xc3\xa6gtet retten til at stille op! Kun en enkelt kandidat, J\xc3\xbcri-Rajur Liivak, undgik at blive arresteret. Valget gennemf\xc3\xb8rtes ved forfalskede valgregler og i strid med den estiske grundlov af 1937, og det anses for givet, at valgresultatet ligeledes var helt igennem forfalsket, idet disse f\xc3\xb8rst offentliggjordes den 17. juli._NEWLINE_Den 22. juli 1940 "anmodede" det nyvalgte parlament om at blive optaget i Sovjetunionen; beslutningen blev dikteret under trusler og kom uventet for medlemmerne af det nye parlament. Den 6. august 1940 formaliseredes Sovjetunionens annektering af Estland. Den nye marionetregering fik intet at skulle have sagt. Johannes Vares-Barbarus var reelt gidsel for den datidige sovjetiske bes\xc3\xa6ttelsesmagt. Under denne f\xc3\xb8rste sovjetiske bes\xc3\xa6ttelse blev 9.267 estere tvangsdeporteret til Gulag, mange blev myrdet (for 1941 registreredes 1622 og for 1942 787 d\xc3\xb8dsdomme). Blandt de myrdede var adskillige forhenv\xc3\xa6rende parlamentsmedlemmer, h\xc3\xb8jere officerer og kvinder i forsvarstjeneste._NEWLINE_I 1941 blev de sovjetiske bes\xc3\xa6ttelsestropper tvunget til at forlade Estland, der i stedet blev besat af tyske. Den tyske bes\xc3\xa6ttelse varede til 1944. Da Tyskland blev tr\xc3\xa6ngt tilbage overalt p\xc3\xa5 \xc3\xb8stfronten i 1944, valgte mange estere at tr\xc3\xa6de til p\xc3\xa5 \xc3\xb8stfronten for at forhindre en ny sovjetisk bes\xc3\xa6ttelse (mens tyskerne flygtede fra landet). S\xc3\xa5ledes gik det, til, at der ikke var tyskere ved den estiske front, da sovjetiske tropper for anden gang overskred gr\xc3\xa6nsen og p\xc3\xa5 ny besatte landet.\n_START_SECTION_\nTolkningen af den sovjetiske bes\xc3\xa6ttelse\n_START_PARAGRAPH_\nUnder perestroika skete en revurdering af SSSRs historie, og i 1989 ford\xc3\xb8mte SSSR Molotov-Ribbentrop Pagten fra 1939 med Nazityskland og den efterf\xc3\xb8lgende invasion og bes\xc3\xa6ttelse af de tre baltiske lande. Sovjetunionens sammenbrud ledte til genskabelsen af Republikken Estland. Massedeportationer af etniske estere og immigration af ikke-estere fra andre dele af "Folkenes F\xc3\xa6ngsel" ledte til en nedgang i andelen af etniske estere under sovjettiden fra 88% ii 1934 til 62% i 1989._NEWLINE_If\xc3\xb8lge den estiske regering Den Europ\xc3\xa6iske Menneskerettighedsdomstol, EU, og USA, var Estland besat af Sovjetunionen indtil landet genvandt sin selvst\xc3\xa6ndighed i 1991 og de 48 \xc3\xa5r af sovjetisk bes\xc3\xa6ttelse og indlemmelse i SSSR er aldrig anerkendt som lovlig af de vestlige lande._NEWLINE_I henhold til Den Europ\xc3\xa6iske Menneskerettighedsdomstol blev den lovlige estiske regering i 1940 fjernet og et sovjetisk styre indf\xc3\xb8rt ved en voldelig virksomhed fra sovjetisk side. Det totalit\xc3\xa6re, kommunistiske regime i SSSR gjorde omfattende og systematiske overgreb imod den estiske befolkning. Valg blev gennemf\xc3\xb8rt alene med mulighed for deltagelse af Sovjet-st\xc3\xb8ttende kandidater. Time Magazine rapporterede i 1940: "De, som ikke i deres pas fik indstemplet, at de havde st\xc3\xb8ttet Estlands indlemmelse i SSSR, kunne skydes ved sovjetiske krigstribunaler" _NEWLINE_Samtidig har nogle kommentatorer givet udtryk for frygt for, at Ruslands insisteren p\xc3\xa5 en pro-sovjetisk historisk tolkning afspejler et \xc3\xb8nske om at genskabe sin indflydelsesf\xc3\xa6re i "n\xc3\xa6romr\xc3\xa5der"._NEWLINE_Opfattelsen, at Estlands anneksion i SSSR var lovlig, finder underbygning i officielle udtalelser fra russisk side, herunder at tilstedev\xc3\xa6relsen af SSSR i de baltiske lande var lovlig i henhold til international lov, og at de baltiske lande ikke kunne okkuperes, da der ikke var erkl\xc3\xa6ret krig mellem landene._NEWLINE_Rusland har fors\xc3\xb8gt at p\xc3\xa5tvinge Estland en bestemt politik i henseende til statsborgerskab og sprogregler og under gentagne anklager mod Estland for brud p\xc3\xa5 menneskerettigheder og beskyldninger for fascisme, dels fra religi\xc3\xb8se ledere, dels medier, dels regeringsrepr\xc3\xa6sentanter, herunder den russiske ambassad\xc3\xb8r i Estland.\n_START_SECTION_\nOffentlig st\xc3\xb8tte\n_START_PARAGRAPH_\nTanken om en omlokalisering af monumentet var kontroversielt blandt befolkningen i Estland. Ved en meningsunders\xc3\xb8gelse lavet for avisen Eesti P\xc3\xa4evaleht ved Turu-uuringute AS fra 5. april til 22. april 2007 var 37% af de adspurgte tilh\xc3\xa6ngere af en omflytning, 49% imod og 14% uden stillingtagen for eller imod. Blandt den estiske befolkning var 49% for og blandt den russisksprogede befolklning kun 9% for omflytningen._NEWLINE_Ved en frivillig meningsm\xc3\xa5ling i avisen Postimees den 25. april, da forberedelserne til flytningen allerede var i gang, stemte 85.12% af deltagerne online for en flytning, 12.98% imod, mens resten hverken stemte for eller imod.\n_START_SECTION_\nBegivenheder i forbindelse med omflytningen\n_START_PARAGRAPH_\nEstisk politi lod afsp\xc3\xa6rre pladsen og omgivende gader omkring monumentet i morgentimerne den 26. april 2007 som en forberedelse for de planlagte ark\xc3\xa6ologiske unders\xc3\xb8gelser og efterf\xc3\xb8lgende flytning af eventuelle rester efter de begravede ved monumentet._NEWLINE_Et telt blev rejst for at afsk\xc3\xa6rme udgravningerne imod vejrlig og offentlighedens indblik. Tre medlemmer af provokat\xc3\xb8rorganisationen "\xc3\x95ine Vahtkond", som havde overv\xc3\xa5get situationen, n\xc3\xa6gtede at forlade omr\xc3\xa5det og lukkede sig inde i deres bil. Politiet m\xc3\xa5tte knuse bilruden for at tr\xc3\xa6kke dem ud, hvorved den ene fik rifter. Efter at v\xc3\xa6re blevet fjernet udspredte \xc3\x96ine Vahtkond meddelelsen om, at flytningen af monumentet var igangsat. Efter nogle f\xc3\xa5 timer var henved 1.000 mennesker, mestendels russisk-talende, samlet og havde omringet politiafsp\xc3\xa6rringen; en del fors\xc3\xb8gte at spr\xc3\xa6nge. Adskillige protestm\xc3\xb8der mod flytningen af monumentet blev afholdt. Da m\xc3\xb8rket faldt p\xc3\xa5, blev forsamlingen stadig mere aggressiv og begyndte at kaste sten og tomme flasker mod politik\xc3\xa6den. Omkring kl. 21:15 opgav b\xc3\xb8llerne at bryde politik\xc3\xa6den og kastede sig i stedet ud i det almindelige h\xc3\xa6rv\xc3\xa6rk, der pr\xc3\xa6gede den f\xc3\xb8rste nat._NEWLINE_I de tidlige morgentimer den 27. april 2007 holdt den estiske regering et hastem\xc3\xb8de, og kl. 3.40 om morgenen besluttedes det efter r\xc3\xa5d fra det estiske sikkerhedsr\xc3\xa5d at fuldf\xc3\xb8re flytningen af monumentet hurtigst muligt ("p\xc3\xa5 grund af de voldelige begivenheder"). Tre timer senere, kl. 6.40 om morgenen, var monumentet blevet flyttet til et ikke-oplyst sted for midlertidig opbevaring._NEWLINE_Regeringen erkl\xc3\xa6rede, at statuen ville blive genopstillet hurtigst muligt p\xc3\xa5 forsvarets soldaterkirkeg\xc3\xa5rd._NEWLINE_Fra om eftermiddagen den 30. april var statuen uden stenmur genopstillet. Genopbygningen af stenmuren blev forsinket p\xc3\xa5 grund af \xc3\xa6stetiske overvejelser om det hensigtsm\xc3\xa6ssige heri p\xc3\xa5 det nye sted, idet stens\xc3\xa6tningen tillige kr\xc3\xa6vede en ny fundering af beton. Arbejdet indledtes den 23. maj og var beregnet at v\xc3\xa6re fuldendt i slutningen af juni. Mens konstruktionsarbejdet stod p\xc3\xa5, var statuen midlertidigt flyttet til et n\xc3\xa6rliggende sted p\xc3\xa5 kirkeg\xc3\xa5rden._NEWLINE_En \xc3\xb8kumenisk, religi\xc3\xb8s ceremoni (b\xc3\xb8n for de d\xc3\xb8de) blev afholdt den 28. april, inden optagelsen af resterne af de begravede foretoges af to kapellaner, en lutheransk og en ortodoks. Den russiske ambassad\xc3\xb8r, der var blevet inviteret til at overv\xc3\xa6re optagelsen af levnene efter de begravede eller udpege en observat\xc3\xb8r, afstod officielt fra at modtage invitationen.\n_START_SECTION_\n26 \xe2\x80\x93 27. april\n_START_PARAGRAPH_\nEstiske myndigheder rapporterer, at urolighederne startede omkring kl. 21:20, da protesterende begyndte at angribe politifolk. Uropolitiet reagerede ved at anvende brandslukkere mod b\xc3\xb8llerne for at f\xc3\xa5 dem til at sprede sig. Men b\xc3\xb8lleforsamlingen spredte sig ikke, men begyndte i stedet at ud\xc3\xb8ve vandalisme og tyverier i n\xc3\xa6rtbeliggende butikker og bygninger. Ved midnatstid havde opt\xc3\xb8jerne spredt sig til centrale dele af Tallinn med omfattende ud\xc3\xb8velse af h\xc3\xa6rv\xc3\xa6rk og vandalisme \xe2\x80\x93 i alt opgjordes 99 tilf\xc3\xa6lde af vandalisme, herunder v\xc3\xa6ltede biler, smadrede butiksvinduer og indbrud i barer og kiosker._NEWLINE_Kl. 2 om natten faldt b\xc3\xb8llerne lidt til ro; da var over 100 personer blevet arresteret for h\xc3\xa6rv\xc3\xa6rk og tyverier. Omkring kl. 2.30 var b\xc3\xb8lgen af masseopt\xc3\xb8jer afsluttet, og politiet optog jagten p\xc3\xa5 kriminelle, de sidste voldelige b\xc3\xb8ller blev k\xc3\xb8rt bort i en stor bybus._NEWLINE_Ved morgentid var 300 personer arresteret. 57 personer var skadet, herunder 14 politibetjente. En af voldsm\xc3\xa6ndene, Dmitry Ganin (permanent bosat i Estland men med russisk borgerskab), d\xc3\xb8de p\xc3\xa5 et hospital efter et knivstik.  If\xc3\xb8lge estisk presse skyldes knivstikkene formentlig en af de aktive vandaler. Pr. september 2007 var 13, overvejende estisk-talende personer arresteret af estisk politi, mist\xc3\xa6nkt for at have sl\xc3\xa5et, men ikke knivstukket Dmitri Ganin; alle blev siden l\xc3\xb8sladt. If\xc3\xb8lge politiets rapporter blev der fundet stj\xc3\xa5lne varer i Ganins besiddelse._NEWLINE_Tallinn byr\xc3\xa5d suspenderede alle tilladelser til salg af st\xc3\xa6rk alkohol i byen i en uge p\xc3\xa5 grund af urolighederne. Adskillige b\xc3\xb8ller var st\xc3\xa6rkt alkoholp\xc3\xa5virkede under misgerningerne. Der var \xe2\x80\x93 mest i udenlandske medier \xe2\x80\x93 overvejelser om, at urolighederne ville udvikle sig til en estisk konflikt mellem estere og den russiske minoritet.\n_START_SECTION_\n27. april\n_START_PARAGRAPH_\nNatten den 27. april genoptoges voldelighederne, og en ny b\xc3\xb8lge af h\xc3\xa6rv\xc3\xa6rk og tyverier udl\xc3\xb8stes. Gerningsm\xc3\xa6ndene brugte molotovcocktails og politiet CS gas, gummikugler og vandkanoner. Vold og h\xc3\xa6rv\xc3\xa6rk forekom foruden i hovedstaden tillige i nogle f\xc3\xa5 byer i det nord\xc3\xb8stlige Estland \xe2\x80\x93 fortrinsvis J\xc3\xb5hvi \xe2\x80\x93 der havde en forholdsvis stor russisk-sproget befolkning. Estiske kilder forbandt disse opt\xc3\xb8jer med et stort forbrug af stj\xc3\xa5let alkohol blandt unge russisksprogede. Sammenlagt blev henved 1.000 personer p\xc3\xa5grebet i l\xc3\xb8bet af de to n\xc3\xa6tter, h\xc3\xa6rv\xc3\xa6rket fandt sted. 156 var tilskadekomne (herunder et st\xc3\xb8rre antal politibetjente), og utallige butikker (blandt andet med russiske ejere), kontorer og hjem blev \xc3\xb8delagt. As there had been too many arrests for the normal pre-trial detention centers, many suspects were taken to a hastily set up holding area in the Terminal D of the Tallinn Seaport.\n_START_SECTION_\n28 \xe2\x80\x93 29 april\n_START_PARAGRAPH_\nFreden vendte tilbage den 28. april, og yderligere episoder forekom ikke og samtidig startede politiet en kampagne for at hverve frivillige "politimedhj\xc3\xa6lpere", der kunne v\xc3\xa6re politiet til hj\xc3\xa6lp ved fornyede b\xc3\xb8lleopt\xc3\xb8jer, og s\xc3\xb8ndag aften havde mere end 700 meldt sig til optr\xc3\xa6ning._NEWLINE_Den 28. april udspredte en selverkl\xc3\xa6ret Russisk Modstandsh\xc3\xa6r Kolyvan en deklaration i russisksprogede Internet-fora, der opfordrede "alle russiske m\xc3\xa6nd boende i Estland" til at bev\xc3\xa6bne sig og forlangte, at estisk borgerskab skulle tildeles alle i Estland bosatte den 3. maj under trusler om at starte en v\xc3\xa6bnet modstandskamp den 9. maj. Det er ikke opklaret, hvem der stob bag opfordringen.\n_START_SECTION_\n30. april\n_START_PARAGRAPH_\nDer var ingen voldelige episoder, men en del bilister fors\xc3\xb8gte at genere f\xc3\xa6rdslen i det centrale Tallinn ved at k\xc3\xb8re meget langsomt og uden grund bruge bilhornet.\n_START_SECTION_\n30. april og 1. maj\n_START_PARAGRAPH_\nDen 30. april og 1. maj bes\xc3\xb8gte en Statsduma-delegation Estland for at bese statuen p\xc3\xa5 sit nye opstillingssted. Under en pressekonference p\xc3\xa5 den russiske ambassade i Tallinn kr\xc3\xa6vede den tidligere leder af den russiske sikkerhedstjeneste (FSB) Nikolai Kovaljov og dumaens udenrigskommissions viceleder Leonid Slutski, at de politifolk, der havde stoppet de unge b\xc3\xb8llers h\xc3\xa6rv\xc3\xa6rk og r\xc3\xb8verier, skulle stilles til regnskab. Slutski h\xc3\xa6vdede, at den estiske regering ved at skride ind mod marod\xc3\xb8rerne havde overtr\xc3\xa5dt menneskerettighederne, og at en s\xc3\xa5dan regering ikke har plads i den 21. \xc3\xa5rhundredes Europa. Da en journalist fra avisen Postimees spurgte, hvorfor repr\xc3\xa6sentanter fra den russiske ambassade havde holdt m\xc3\xb8der med repr\xc3\xa6sentanter for "\xc3\x96ine vahtkond", svarede den russiske ambassad\xc3\xb8r Nikolai Uspenski, at det var et provokerende sp\xc3\xb8rgsm\xc3\xa5l, som ikke h\xc3\xb8rte hjemme p\xc3\xa5 pressekonferencen. Delegationen n\xc3\xa6gtede at deltage i et m\xc3\xb8de i det estiske udenrigsministerium med n\xc3\xa6stformanden for Riigikogu Kristiina Ojuland og udenrigskomissionens formand Sven Mikser. Den estiske udenrigsminister Urmas Paet kommenterede: "Dumadelegationens medlemmers opf\xc3\xb8rsel har v\xc3\xa6ret dybt utilgivelig ligesom deres udtalelser. Det er utilstedeligt at lyve om bronzesoldaten, at kr\xc3\xa6ve \xc3\xa6ndringer i den estiske regering, at komme med uforskammede udtalelser og ikke deltage i et planlagt m\xc3\xb8de".\n_START_SECTION_\nEfterd\xc3\xb8nninger\n_START_PARAGRAPH_\nEfter som T\xc3\xb5nism\xc3\xa4gi (monumentets tidligere opstillingssted) tilh\xc3\xb8rer staden Tallinn, har regeringen besluttet, at det er byr\xc3\xa5dets afg\xc3\xb8relse, hvad der skal ske med det. Den 9. maj blev det oplyst, at der efter aftale med kontoret for byparker ville blive plantet en stor blomsterhave p\xc3\xa5 stedet som et led i genskabelsen af stedet efter ligopgravningerne, bekostet af forsvarsministeriet og i henhold til loven om krigsgrave. On June 8, 2007, the Ministry of Defence announced a plan to replace the flowerbed with a permanent park complete with small trees.\n_START_SECTION_\nLig overdraget til sl\xc3\xa6gtninge\n_START_PARAGRAPH_\nDen 14. juni 2007, efter at man med sikkerhed havde identificeret resterne af kaptajn Bryantsev, blev disse overdraget til hans sl\xc3\xa6gtninge til genbegravelse i Rostov oblast i Rusland. Han var den f\xc3\xb8rste af de tolv, der blev udleveret til sl\xc3\xa6gtninge._NEWLINE_Den 3. juli 2007 var resterne af tre begravede overdraget til deres sl\xc3\xa6gtninge. En fjerde, oversergent Stepan Hapikalo, m\xc3\xa5tte afvente tilrejse af sl\xc3\xa6gtninge nu bosatte i Ukraine, til Estland for ved en DNA-analyse at godtg\xc3\xb8re sl\xc3\xa6gtsforholdet. Otte lig, der ikke er blevet kr\xc3\xa6vet udleveret af sl\xc3\xa6gtninge, blev begravet ved monumentet p\xc3\xa5 dettes nye sted._NEWLINE_Den 4. juli 2007 blev resterne af Jelena Varshavskaja genbegravet ved Olivenbjerget i Jerusalem. Denne genbegravelse blev ledet af Ruslands overrabbi Berel Lazar.\n_START_SECTION_\nGenbegravelse af de andre begravede\n_START_PARAGRAPH_\nOtte af de fundne lig, der ikke blev kr\xc3\xa6vet udleveret af sl\xc3\xa6gtninge, blev genbegravet p\xc3\xa5 soldaterkirkeg\xc3\xa5rden ved det nu flyttede monument den 3. juli 2007 i n\xc3\xa6rv\xc3\xa6relse af den estiske forsvarsminister, andre myndighedspersoner og et dusin diplomater, foruden repr\xc3\xa6sentanter for pressen. En milit\xc3\xa6rattach\xc3\xa9 fra den russiske embassade, Aleksandr Trojan, observerede angiveligt h\xc3\xb8jtideligheden som \xc3\xa9n i m\xc3\xa6ngden af de fremm\xc3\xb8dte. Den russiske ambassad\xc3\xb8r i Estland, Nikolai Uspenski, efterkom ikke invitationen til at deltage for derved at udvise den h\xc3\xb8jest t\xc3\xa6nkelige russiske modvilje imod "demontering af monumentet, ombegravelsen og det dertil knyttede fors\xc3\xb8g p\xc3\xa5 at revidere historien af politiske grunde"  Han deltog dog i en religi\xc3\xb8s ceremoni for de d\xc3\xb8de holdt af den estiske, ortodokse kirkes patriark tre timer efter genbegravelsen.\n_START_SECTION_\nSyssojevs d\xc3\xb8tres retssag\n_START_PARAGRAPH_\nEzmiralda Menshikova og Svetlana Gnevasheva, d\xc3\xb8tre af Ivan Syssojev\xc2\xb4, som var soldat i Den r\xc3\xb8de H\xc3\xa6r og angiveligt d\xc3\xb8de i Tallinn i 1944, anlagde retssag mod regeringen og kr\xc3\xa6vede Bronzesoldaten genopstillet p\xc3\xa5 sin oprindelige plads som et gravmonument. Retssagen blev imidlertid afvist af retten og appeldomstolen, eftersom der intet bevis var for, at Syssojev var blevet begravet p\xc3\xa5 stedet, og hans d\xc3\xb8tre havde derfor intet juridisk grundlag for deres sag og blev derfor afvist. Den 20. januar 2009 afviste h\xc3\xb8jesteret en genoptagelse af sagen.\n_START_SECTION_\nRetssag mod organisatorerne\n_START_PARAGRAPH_\nDen 11. december 2008 blev der indledt en retssag mod fire m\xc3\xa6nd, der anklagedes for at st\xc3\xa5 bag opt\xc3\xb8jerne. Den 5. januar 2009 afgjorde retten i Harjumaa, at de fire ikke kunne d\xc3\xb8mmes skyldige under hensyn til princippet om in dubio pro reo.  Anklageren har k\xc3\xa6ret dommen._NEWLINE_If\xc3\xb8lge avisen Postimees har en af de anklagede, Mark Sirok, over for retten l\xc3\xb8jet om sine forbindelser til organisationen Na\xc5\xa1i. Endnu i for\xc3\xa5ret 2009 var der ikke taget skridt til at arrestere ham.'